Temeljem članka 33. Zakona o udrugama, članka 17. i članka 20. Zakona o tehničkoj kulturi, članka 1. stavak 3. i članka 6. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, a sukladno članku 44. Statuta Zajednice tehničke kulture Krapinsko-zagorske županije, Upravni odbor Zajednice tehničke kulture Krapinsko-zagorske županije dana 10. svibnja2022. objavljuje:

**JAVNI POZIV**

**ZA PODNOŠENJE PISANIH PROGRAMA ZA REALIZACIJU PROGRAMA JAVNIH POTREBA TEHNIČKE KULTURE KRAPINSKO-ZAGORSKE ŽUPANIJE**

 **U 2022. GODINI**

**1. PREDMET I TRAJANJE JAVNOG POZIVA**

Predmet Javnog poziva je podnošenje pisanih programa za realizaciju programa javnih potreba tehničke kulture Krapinsko-zagorske županije u 2022. godini.

Kao predmet javnog poziva mogu biti:

1. Programi podržavanja odgoja, obrazovanja i osposobljavanja za stjecanje tehničkih, tehnoloških i informatičkih znanja i vještina
2. Programi podržavanja inventivnog rada i stvaralačkih radnji usmjerenih na razvitak i uvođenje novih proizvoda, materijala, proizvodnih postupaka, metoda i usluga, te promoviranje praktične primjene spoja tehničke kulture sa inovatorstvom i poduzetništvom
3. Programi podržavanja razvoje kapaciteta udruga u tehničkoj kulturi
4. Programi poboljšavanja suradnje obrazovnih institucija, Zajednice tehničke kulture Krapinsko-zagorske županije i njenih članica
5. Podrška unapređenju sdjelovanja i promocija rada stručnih službi Zajednice tehničke kulture Krapinsko-zagorske županije

Javni poziv je otvoren do 10. lipnja 2022. godine.

**2. TKO SE MOŽE PRIJAVITI NA POZIV**

Na Javni poziv mogu se prijaviti udruge članice Zajednice tehničke kulture Krapinsko-zagorske županije.

Pravo prijave nemaju:

1. Udruge tehničke kulture koje nisu članice Zajednice tehničke kulture Krapinsko-zagorske županije
2. Udruge članice kod kojih je pokrenut postupak likvidacije
3. Udruge članice koje nisu upisane u Registar neprofitnih organizacija i Registar udruga i koje nisu uskladile poslovanje sa Zakonom o udrugama.

**3. UVJETI KOJE MORA ISPUNJAVATI PODNOSITELJ PRIJAVE**

Podnositelj prijave mora zadovoljavati sljedeće uvjete:

1. da je član Zajednice tehničke kulture Krapinsko-zagorske županije
2. da je upisan u Registar udruga (prilaže se elektronički izvadak iz Registra udruga ili rješenje o upisu u Registar udruga uz uvjet da su tijela upravljanja u mandatu – za one koji nisu dobili novo rješenje vezano uz prijavu promjena oko usklađivanja statuta s odredbama novog Zakona o udrugama, prilaže se potvrda o predanom zahtjevu za upis promjena u Registru udruga);
3. da je upisan u Registar neprofitnih organizacija;
4. **da uredno ispunjava obveze iz svih prethodno sklopljenih ugovora o financiranju iz proračuna Zahednice tehničke kulture Krapinsko-zagorske županije, izvršava obvezu izvještavanja o dodijeljenim javnih sredstvima iz Programa javnih potreba tehničke kulture za prethodnu godinu;**
5. da se protiv udruge, odnosno osobe ovlaštene za zastupanje udruge i voditelja programa ne vodi kazneni postupak i da nije pravomoćno osuđen za prekršaj ili kazneno djelo iz članka 48. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge;
6. ima zadovoljavajuće organizacijske kapacitete i ljudske resurse za provedbu programa, projekta, programa Javnih potreba u tehničkoj kulturi;
7. ima definirane alternativne izvore financiranja (sustav prikupljanja članarina, donacija, sponzorstva, gospodarske djelatnosti i dr.)
8. da u godini za koju podnosi prijavu nisu korisnici javnih sredstava za istu svrhu (izjava o nepostojanju dvostrukog financiranja)
9. da je u FINU predao Financijski izvještaj neprofitnih organizacija.

**4. PRIJAVA I DOKUMENTACIJA KOJU PRIJAVITELJ MORA PRILOŽITI UZ PRIJAVU**

Prijava na Javni poziv podnosi se na obrascima za prijavu koji su sastavni dio ovoga Javnog poziva (Podaci o prijavitelju, Obrazac prijave, Obrazac proračuna).

Prijava mora biti na obrascima ispunjenim na računalu. Obrasci ispunjeni rukom neće biti uzeti u obzir.

Prijava mora biti ispunjena hrvatskim jezikom.

Prijave koje ne zadovoljavaju gore navedeno neće biti uzete u obzir.

Uz prijavu mora obavezno biti priložena sljedeća dokumentacija:

1. Izvadak iz Registra udruga (prilaže se elektronički zvadak iz Registra udruga – nalazi se na mrežnoj stranici Ministarstva uprave ili rješenje o upisu u Registar udruga uz uvjet da su tijela upravljanja u mandatu – za one koji nisu dobili novo rješenje vezano uz prijavu promjena oko usklađivanja statuta s odredbama novog Zakona o udrugama, prilaže se potvrda o predanom zahtjevu za upis promjena u Registru udruga);
2. Obrazac podataka prijavitelja na Javni poziv - opći podaci o prijavitelju (Podaci o prijavitelju). Sadrži sve potrebne podatke o prijavitelju i partnerima.
3. Obrazac prijave na Javni poziv - opis aktivnosti za koju se traži jednokratna potpora – (Obrazac prijave) Sadrži opis svih aktivnosti, nositelja i partnera, ciljeva i rezultata programa za koji se traže sredstva.
4. Obrazac troškovnika po programskim aktivnostima (Obrazaca proračuna). Sadrži podatke o svim izravnim i neizravnim troškovima potrebnim za izvođenje programa.
5. Obrazac o izbjegavanju dvostrukog financiranja iste aktivnosti iz javnih izvora (Bez dvostrukog financiranja)
6. Obrazac **Izjava o partnerstvu** u slučaju partnerstva
7. Kopiju ovjerenog i potpisanog Financijskog izvještaja neprofitnih organizacija - referentna stranica na obrascu FINE ili Potvrdu FINE o preuzetom izvještaju.

**5. NAČIN PRIJAVE**

Prijavu na Javni poziv sa skeniranim prilozima treba dostaviti u jednoj komprimiranoj (npr. ZIP) datoteci na e-adresu:

**ztk.krapinskozagorska@gmail.com**

Prijave na Javni poziv treba dostaviti e-poštom na navedenu e-adresu, najkasnije do 10. lipnja 2022. godine. Svi originali moraju se čuvati u pismohrani podnositelja prijava.

Ove se godine prijava na Javni poziv na temelju jednoglasne odluke članova Upravnog odbora šalje isključivo na navedeni način zbog okolnosti pandemije izazvane koronavirusom.

Javni poziv i sva dokumentacija dostavlja se udrugama članicama e-poštom.

**6. NEODOBRAVANJE FINANCIJSKE POTPORE**

Podnositelji prijava koje su nepotpune, ne ispunjavaju uvjete i nisu podnesene na propisani način biti će pisano obaviješteni o neodobravanju financijske potpore zbog formalnih razloga.

Iz sredstava Zajednice tehničke kulture Krapinsko-zagorske županije neće se financirati aktivnosti udruga koje se sukladno posebnom zakonu i drugim pozitivnim propisima smatraju gospodarskom djelatnošću udruga.

**7. OBJAVA REZULTATA JAVNOG NATJEČAJA**

Pregled dodijeljenih financijskih potpora na temelju Javnog poziva šalje se udrugama koje su dobile novac za projekte e-poštom u roku osam dana od dana donošenja odluke Upravnog odbora.

**8. UGOVOR O FINANCIRANJU I MODEL PLAĆANJA**

Sa prijaviteljem kojem je odobrena financijska potpora Zajednica tehničke kulture Krapinsko-zagorske županije će potpisati ugovor o financiranju najkasnije 30 dana od dana donošenja odluke o odobravanju financijske potpore.

Financijska potpora će biti doznačena u roku i na način određen ugovorom o financiranju.

Tipski ugovor o financiranju je sastavni dio dokumentacije ovoga Javnog poziva.

U Krapini, 10. svibnja 2022. Predsjednik ZTK KZŽ

 Dragan Bakliža